b'\n_START_ARTICLE_\nKepler-22b\n_START_PARAGRAPH_\nKepler-22b \xe2\x80\x93 egzoplaneta, skriejanti apie gelton\xc4\x85j\xc4\x85 nyk\xc5\xa1tuk\xc4\x99 Kepler-22. \xc5\xa0i planeta yra Gulb\xc4\x97s \xc5\xbevaig\xc5\xbedyne, nuo \xc5\xbdem\xc4\x97s nutolusi 600 \xc5\xa1viesme\xc4\x8di\xc5\xb3. Kepler-22b buvo atrasta NASA Kepler kosminiu teleskopu ir yra pirmoji \xc5\xbeinoma egzoplaneta, kuri skrieja Saul\xc4\x97s tipo \xc5\xbevaig\xc5\xbed\xc4\x97s gyvyb\xc4\x97s zonoje.\n_START_SECTION_\nAtradimas\n_START_PARAGRAPH_\nPirmasis planetos tranzitas buvo stebimas jau tre\xc4\x8di\xc4\x85j\xc4\x85 Kepler kosminio teleskopo veikimo dien\xc4\x85 (2009 m. viduryje). Tre\xc4\x8diasis Kepler-22b tranzitas u\xc5\xbefiksuotas 2010 m. pabaigoje. Papildomi duomenys, patvirtinantys \xc5\xa1ios egzoplanetos egzistavim\xc4\x85, buvo gauti Spitzer kosminiu teleskopu bei vykdant steb\xc4\x97jimus \xc4\xafvairiose observatorijose. 2011 m. gruod\xc5\xbeio 5 d. Kepler-22b planetos egzistavimas buvo oficialiai patvirtintas.\n_START_SECTION_\nPlanetos duomenys\n_START_PARAGRAPH_\nKepler-22b spindulys yra ma\xc5\xbedaug 2,4 karto didesnis u\xc5\xbe \xc5\xbdem\xc4\x97s. Planetos mas\xc4\x97 ir pavir\xc5\xa1iaus strukt\xc5\xabra kol kas teb\xc4\x97ra ne\xc5\xbeinomi. T\xc4\x97ra nustatyta, kad planetos mas\xc4\x97 nevir\xc5\xa1ija 124 \xc5\xbdem\xc4\x97s masi\xc5\xb3 (3 sigma patikimumas), o 1 sigma patikimumu mas\xc4\x97 yra ma\xc5\xbeesn\xc4\x97 nei 36 \xc5\xbdem\xc4\x97s mas\xc4\x97s._NEWLINE_Manoma, kad Kepler-22b mas\xc4\x97 tur\xc4\x97t\xc5\xb3 nedaug skirtis nuo Nept\xc5\xabno mas\xc4\x97s (~35 \xc5\xbdem\xc4\x97s mas\xc4\x97s). Egzistuoja galimyb\xc4\x97, kad egzoplanetos pavir\xc5\xa1i\xc5\xb3 dengia vandenynas. Be to, \xc5\xa1i planeta gali tur\xc4\x97ti nema\xc5\xbeai pana\xc5\xa1um\xc5\xb3 su daug vandens turin\xc4\x8dia planeta GJ 1214 b, ta\xc4\x8diau skirtingai nei pastaroji, Kepler-22b yra gyvybei tinkamoje zonoje. Jei Kepler-22b strukt\xc5\xabra pana\xc5\xa1i \xc4\xaf \xc5\xbdem\xc4\x97s, jos mas\xc4\x97 tur\xc4\x97t\xc5\xb3 b\xc5\xabti didesn\xc4\x97 nei 40 \xc5\xbdem\xc4\x97s masi\xc5\xb3, o traukos j\xc4\x97ga jos pavir\xc5\xa1iuje \xe2\x80\x93 7 kartus didesn\xc4\x97. Vis d\xc4\x97lto sistemos radialinio grei\xc4\x8dio matavimai ver\xc4\x8dia manyti, kad planetos strukt\xc5\xabra kitokia nei \xc5\xbdem\xc4\x97s. Tik\xc4\x97tina, kad Kepler-22b turi skyst\xc4\x85 ar dujin\xc4\xaf i\xc5\xa1orin\xc4\xaf sluoksn\xc4\xaf, o tai reik\xc5\xa1t\xc5\xb3, kad \xc5\xa1i planeta pana\xc5\xa1i \xc4\xaf Kepler-11f \xe2\x80\x93 ma\xc5\xbeiausi\xc4\x85 \xc5\xa1iuo metu \xc5\xbeinom\xc4\x85 dujin\xc4\x99 planet\xc4\x85._NEWLINE_Mokslinink\xc4\x97s Natalie Batalha teigimu, \xe2\x80\x9ejei Kepler-22b planeta daugiau ar ma\xc5\xbeiau yra vandenynas su nedideliu kietu branduoliu, gyvyb\xc4\x97s egzistavimas tokiame vandenyne n\xc4\x97ra ne\xc4\xafmanomas\xe2\x80\x9c. Gyvyb\xc4\x97s egzistavimo galimyb\xc4\x97 planetoje paskatino SETI atnaujinti ne\xc5\xbeemi\xc5\xa1ko proto paie\xc5\xa1kas, \xc4\xaftraukiant Kepler 22b tarp pagrindini\xc5\xb3 kandida\xc4\x8di\xc5\xb3. Vis d\xc4\x97lto, jei planetos anglies ciklas liov\xc4\x97si d\xc4\x97l vandenyn\xc5\xb3 ir tektonin\xc4\x97s veiklos nebuvimo, Kepler-22b gali b\xc5\xabti kar\xc5\xa1ta, jokios gyvyb\xc4\x97s neturinti planeta, primenanti Vener\xc4\x85.\n_START_SECTION_\nOrbita\n_START_PARAGRAPH_\nVieninteliai \xc5\xbeinomi planetos orbitos duomenys yra periodas (~290 dien\xc5\xb3) ir orbitos inklinacija (apie 90\xc2\xb0)._NEWLINE_Apie Kepler-22b orbitos form\xc4\x85 neturima jokios informacijos. T\xc4\x97ra \xc5\xbeinoma, kad orbitos didysis pusa\xc5\xa1is yra Kepler-22 sistemos gyvyb\xc4\x97s zonoje. Tuo atveju, jei planetos orbita labai i\xc5\xa1t\xc4\x99sta, i\xc5\xa1eit\xc5\xb3, kad gyvyb\xc4\x97s zonoje Kepler-22b praleid\xc5\xbeia tik nedidel\xc4\x99 laiko dal\xc4\xaf ir kad jai b\xc5\xabdingi dideli temperat\xc5\xabros svyravimai, d\xc4\x97l kuri\xc5\xb3 ji neb\xc5\xabt\xc5\xb3 tinkama gyvybei._NEWLINE_Norint gauti informacijos apie planetos orbitos form\xc4\x85, turi b\xc5\xabti naudojami kiti planet\xc5\xb3 aptikimo metodai (pvz., radialinio grei\xc4\x8dio metodas). Nors jie jau buvo taikomi, kol kas nepavyko nustatyti Kepler-22b orbitos ekscentriciteto. Paai\xc5\xa1k\xc4\x97jo tik vir\xc5\xa1utin\xc4\x97 planetos mas\xc4\x97s riba.\n_START_SECTION_\nTemperat\xc5\xabra\n_START_PARAGRAPH_\nVidutinis Kepler-22b nuotolis nuo savo \xc5\xbevaig\xc5\xbed\xc4\x97s yra 15\xc2\xa0% ma\xc5\xbeesnis nei atstumas tarp \xc5\xbdem\xc4\x97s ir Saul\xc4\x97s, ta\xc4\x8diau Kepler-22 \xc5\xbevaig\xc5\xbed\xc4\x97 i\xc5\xa1spinduliuoja 25\xc2\xa0% ma\xc5\xbeiau \xc5\xa1viesos u\xc5\xbe Saul\xc4\x99. Tai dera su \xc5\xa1velnia planetos pavir\xc5\xa1iaus temperat\xc5\xabra, esant tokiam nuotoliui, jei i\xc5\xa1kelsime prielaid\xc4\x85, kad Kepler-22b n\xc4\x97ra veikiama stipraus \xc5\xa1iltnamio efekto._NEWLINE_Jei \xc5\xa1iltnamio efektas Kepler-22b planetoje ma\xc5\xbedaug toks, koks \xc5\xbdem\xc4\x97je, planetos vidutin\xc4\x97 pavir\xc5\xa1iaus temperat\xc5\xabra tur\xc4\x97t\xc5\xb3 b\xc5\xabti 22 \xc2\xb0C, ta\xc4\x8diau jis gali b\xc5\xabti ir gerokai intensyvesnis (kaip Veneroje, kur vidutin\xc4\x97 temperat\xc5\xabra \xe2\x80\x93 460 \xc2\xb0C)._NEWLINE_Jeigu Kepler-22b skrieja labai i\xc5\xa1t\xc4\x99sta orbita, temperat\xc5\xabra joje svyruoja nuo auk\xc5\xa1tesn\xc4\x97s, kai priart\xc4\x97jama prie \xc5\xbevaig\xc5\xbed\xc4\x97s, iki \xc5\xbeemesn\xc4\x97s, kai nuo jos nutolstama. Tokiu atveju temperat\xc5\xabros svyravimai b\xc5\xabt\xc5\xb3 did\xc5\xbeiuliai.'